Poul Nødgaard (DF), 2001-01-23:
Da ophavsretsloven sidste gang blev revideret i foråret 1998, sagde Dansk Folkepartis daværende ordfører, fru Aase D. Madsen, ordret følgende ifølge Folketingets forhandlinger: »I Dansk Folkeparti forudser vi, at loven vil blive ændret jævnlig i de kommende år, bl.a. fordi der sker så meget på området.« Nu ser vi så den første lovrevision her 3 år efter.
Nu som dengang er Dansk Folkeparti positiv indstillet til de ændringer, som kulturministeren lægger frem her i dag.
Vi har noteret os, at der i EU arbejdes med et direktivforslag på området, og at resultatet først kan ventes om et års tid, og vi får så til den tid at se, hvad indholdet bliver.
Nogle giver i dag udtryk for, at det EU-forslag er lige på trapperne, men så vidt jeg har læst forslaget, vil det vare en rum tid, inden det kommer, men det kan jo kun tiden vise.
Det, der i dag er det interessante, er, at der med lovforslaget nu gives privatpersoner ret til at brænde deres egne cd'er til privat brug, f.eks. i bilen og sommerhuset, som det fremgår af forslaget.
Så man må jo nok forudse, at både Internettet og de digitale radio- og tv-udsendelser formentlig nu kan se frem til, at privatpersoner foretager massekopieringer, det er rent ud sagt en rivende udvikling, som er sat i gang i den seneste tid.
Der er imidlertid lidt malurt, der skal hældes i bægeret, og det er de dér rettighedshaverorganisationer.
Jeg synes måske nok med hensyn til den arbejdsgruppe, der sidder, at det havde været ønskeligt, at den havde været færdig.
For nu vedtager Folketinget formentlig i løbet af en måneds tid eller to det her lovforslag, så træder det i kraft, og så synes jeg nok, det havde været rart for dem, der skal have et udbytte ud af det - helt berettiget, det kan jeg forstå at alle er enige om, og vi er også enige i det - at de ting ligesom havde fulgtes ad.
Men det kan da være, at ministeren kan give en eller anden forklaring på det specielt om, hvornår de forhandlinger er færdige, for umiddelbart synes jeg, det virker lidt underligt, at man gennemfører loven, før dén vigtige side af lovforslaget er sat på plads.
Der er en anden ting, der ikke har været omtalt af andre, og så skal jeg i hvert fald lige gøre det.
Ministerens ønske om, at Ophavsretslicensnævnet fremover skal kontrollere KODA's tariffer i lighed med Gramex, synes vi er en ganske udmærket idé, og jeg har forstået, at det faktisk praktiseres sådan i dag.
En anden ting, jeg godt lige vil omtale, som ikke andre har været inde på, er, at vi med tilfredshed har noteret os, at det dér med § 82, stk. 4, tror jeg, det er, vedrørende ransagning udgår af denne her lov omkring ophavsret, sådan har jeg i hvert fald forstået det, og at man nu udelukkende beskæftiger sig med, at hvis der skal være ransagning, bliver det efter retsplejelovens almindelige bestemmelser.
Det synes jeg er en ganske udmærket ting, som også lige skal nævnes for fuldstændighedens skyld. Så der skal ikke herske tvivl om, at vi i Dansk Folkeparti vil trykke på de grønne knapper, når det her forslag kommer til afstemning, og så se frem til hele tiden at følge området her løbende.
Det tror jeg vi lige så godt kan se i øjnene: Somme tider kan man næsten ikke rumme alt det, der sker.
Det regner jeg med at der er andre der heller ikke kan, men man gør det så godt, som man nu kan.